
TLAČOVÁ SPRÁVA
	
[bookmark: _Hlk527979803]Neratovice budú mať prvý kostol na svete postavený 3D tlačou

Neratovice, 1. októbra 2026 – Výstavba nového kostola Najsvätejšej Trojice a Komunitného centra kardinála Jozefa Berana prepisuje dejiny moderného stavebníctva. V Neratoviciach rastie prvý kostol na svete, pri ktorého výstavbe bude unikátna technológia 3D tlače betónu využitá v doteraz nevídanom rozsahu. Okrem veže a fary sa bude tlačiť aj hlavná loď kostola. Celkovo vzniknú stovky jedinečných 3D tlačených dielcov. Generálnym dodávateľom stavby je medzinárodná stavebná skupina HSF System z investičného holdingu PURPOSIA Group. Investorom projektu je Nadácia Neratovického komunitného centra. Autorom architektonického návrhu je Zdeněk Fránek. V máji 2026 navštívil stavbu kostola prezident Českej republiky Petr Pavel spolu s pražským arcibiskupom Stanislavom Přibylom.

V súčasnosti je dokončené prvé podzemné podlažie kostola vrátane základových konštrukcií a časti konštrukcií veže. Hotový je aj strop nad týmto podlažím a základová konštrukcia budúcej fary. V podzemnej časti vzniká hlavná spoločenská sála s vlastným vstupom a zázemím. „Máme veľkú radosť a sme hrdí, že práve kostol v Neratoviciach bude prvou stavbou svojho druhu na svete postavenou vďaka unikátnej technológii 3D tlače betónu. Podzemná časť už má svoju podobu a môžeme začať stavať to, čo bude zvonku určovať charakter celého miesta. Teraz prichádza chvíľa, keď začne kostol rýchlo rásť pred očami a my sa na to veľmi tešíme,“ hovorí Peter Kováč, predseda správnej rady Nadácie Neratovického komunitného centra a administrátor farnosti Neratovice.

Z podzemia nad terén: na rad prichádza hlavná loď
Nad zemou začne vyrastať hlavná loď kostola, ktorej vonkajší aj vnútorný plášť bude vznikať pomocou 3D tlače. „Pre nás je zásadné, že technológia 3D tlače dokáže previesť architektonický návrh do skutočnej stavby bez toho, aby sme jeho organické tvary museli zjednodušovať. Pri bežnej stavbe by sme pri takto zakrivených stenách riešili veľké množstvo individuálneho debnenia, jeho výrobu, osadzovanie a následnú demontáž. Tu si môžeme geometriu pripraviť priamo v digitálnom modeli a podľa neho vyrábať jednotlivé časti,“ hovorí Tomáš Kosa, CEO stavebnej skupiny HSF System.

Konštrukcia hlavnej lode bude tvorená precízne vyrobenými dielcami, ktoré budú slúžiť ako presná tvarovka a stratené debnenie. Následne sa prepoja výstužou a doplnia železobetónovými rebrami a vencami. Medzi jednotlivými plášťami bude priestor na tepelnú izoláciu. Vnútorný povrch tlačených dielcov vytvorí charakteristickú štruktúru stien a pomôže s akustikou interiéru. „Každý z približne 870 prvkov bude mať svoje presne určené miesto v konštrukcii. Nejde teda o sériovo vyrábané rovnaké bloky, ale o súbor originálnych komponentov vytvorených pre konkrétnu pozíciu v objekte. Ich presnosť bude kľúčová najmä pri postupnom spájaní zakrivených stien a ich napájaní vo vyšších úrovniach stavby,“ dopĺňa Martin Janoušek, stavbyvedúci stavebnej skupiny HSF System.

Technológia bude na stavbe fungovať tromi rôznymi spôsobmi
Na realizácii technológie spolupracuje HSF System so svojou dcérskou spoločnosťou Coral Construction Technologies. Tá ponúka vlastné unikátne riešenie pre 3D tlač betónu. Vďaka úprave jeho vlastností pomocou prísad dokáže materiál spracovať tak, aby zodpovedal potrebám tlače a zároveň požiadavkám konkrétnej konštrukcie. Neratovický projekt využije 3D tlač betónu v niekoľkých technologicky odlišných režimoch.

„Pre hlavnú loď kostola vyrobíme jednotlivé a presné dielce, ktoré budú následne osádzané do konštrukcie. Pri veži budú tlačené bloky po osadení kompletne zaliate betónom. Tento rozdiel súvisí s budúcim využitím veže. Jej vonkajšia strana bude slúžiť ako verejne prístupná lezecká stena. Preto musí mať konštrukcia dostatočnú masívnosť a pevnosť na kotvenie lezeckých prvkov. Tretí postup bude použitý pri fare. Tá bude vznikať priamo na stavenisku pomocou nášho stavebného robota, ktorý konštrukciu vytlačí v reálnom čase,“ vysvetľuje Tomáš Vránek, generálny riaditeľ Coral Construction Technologies.

Použitie 3D tlače je úzko spojené s architektonickým návrhom kostola. Zdeněk Fránek navrhol stavbu ako výraznú organickú štruktúru s klenutými oválmi, plynulými prechodmi a zakrivenými líniami. Preto ešte pred začatím samotnej výstavby vznikla priamo na stavenisku skúšobná vzorka týchto konštrukčne zložitých zakrivených stien v mierke 1 : 1. Tá overila realizovateľnosť navrhnutého konštrukčného systému a jeho stabilitu. Na mieste zostane aj po dokončení stavby ako pripomienka technológie použitej pri realizácii.

Miesto na bohoslužby, kultúru a komunitný život
Nové centrum rozšíri možnosti miestnej farnosti, ktorá pôsobí v trinástich obciach. Koncept počíta s tým, že areál nebude uzavretým priestorom určeným iba na bohoslužby. Súčasťou budú klubovne, učebne, galérie, výstavné priestory, kaviareň a viacúčelová spoločenská sála. Veža ponúkne lezeckú stenu. Počíta sa s organizovaním kultúrnych a spoločenských podujatí, prednášok, vzdelávacích programov, koncertov, svadieb, krstov a voľnočasových aktivít pre širokú verejnosť. „Chceme vytvoriť miesto, ktoré bude žiť každý deň. Kostol bude jeho prirodzeným centrom, ale vedľa neho vznikne množstvo priestorov využiteľných pre ľudí z mesta a okolia. Práve prepojenie duchovnej, kultúrnej, spoločenskej a komunitnej funkcie je podľa nás jednou z najväčších hodnôt celého projektu,“ hovorí Peter Kováč.

Prvá etapa má skončiť v roku 2027, celý areál o rok neskôr
Výstavba, ktorú v máji 2026 navštívil aj prezident Českej republiky Petr Pavel spolu s pražským arcibiskupom Stanislavom Přibylom, je rozdelená do dvoch hlavných etáp. Prvá zahŕňa hrubú stavbu hlavnej časti kostola a podľa súčasného harmonogramu má byť dokončená v polovici roka 2027. V druhej etape príde na rad dokončenie veže a fary a následne vnútorné aj vonkajšie dokončovacie práce celého areálu. Kompletné otvorenie nového kostola a komunitného centra je plánované na koniec roka 2028.

Celkový rozpočet projektu predstavuje približne 250 miliónov českých korún bez DPH. Investorom je Nadácia Neratovického komunitného centra, ktorú zriadilo Arcibiskupstvo pražské. „Financovanie máme založené na viacerých zdrojoch. Okrem prostriedkov získaných z predaja a zhodnotenia cirkevných pozemkov projekt podporujú individuálni darcovia, mecenáši a ďalší prispievatelia. V súčasnosti je zabezpečených približne 115 miliónov českých korún. Do financovania sa môže zapojiť aj verejnosť. Zbierka pokračuje a prispieť je možné na webovej stránke kostelneratovice.cz. Uvažujeme aj o možnosti darovať konkrétny stavebný prvok,“ dopĺňa Marek Matocha, člen správnej rady Nadácie Neratovického komunitného centra.


-----------------------------------------------------------------------------------------------------------------------------------------------------

Nadácia Neratovického komunitného centra
Nadácia Neratovického komunitného centra (ďalej len Nadácia) vznikla 1. novembra 2021 s cieľom výstavby kostola a fary Rímskokatolíckej farnosti Neratovice (ďalej len Farnosť) vrátane financovania ich výstavby; podpory činnosti Farnosti vrátane financovania prevádzky kostola, fary a komunitného centra prevádzkovaného Farnosťou a financovania nákladov na prevádzku, opravy, obnovu a údržbu kostola a fary patriacich k Farnosti a komunitného centra prevádzkovaného Farnosťou. Zakladateľom Nadácie je Arcibiskupstvo pražské. Založením Nadácie historicky nadväzujeme na obdobie, keď kostoly v Pražskej arcidiecéze stavali ľudia pod záštitou štátom podporovanej štruktúry nadácie. Tento krok umožňuje farníkom mať väčšiu spoluúčasť na našom diele, keďže Nadácia je z právneho hľadiska oddelená od Pražského arcibiskupstva. Väčšinu členov Správnej rady a Dozornej rady tvoria neratovickí farníci, čím majú reálnu možnosť zasahovať do činnosti Nadácie a zároveň preberajú väčšiu časť zodpovednosti.

Stavebná skupina HSF System
Medzinárodnú stavebnú skupinu HSF System z investičnej skupiny PURPOSIA Group tvorí česká stavebná spoločnosť HSF System (založená v roku 2002) so sídlom v Ostrave, slovenská stavebná spoločnosť HSF System SK (založená v roku 2010) so sídlom v Žiline a rakúska stavebná spoločnosť HSF System AT (založená v roku 2024) so sídlom v Enzesfelde. Stavebná skupina HSF System má ďalšie pobočky v Prahe, Plzni, Prešove a Nitre. Zameriava sa na generálne dodávky stavieb, projektové a inžinierske práce, kompletné strešné a obvodové plášte objektov vrátane ich rekonštrukcií a 3D tlač betónu. Spájaním tradičného materiálu a moderných technológií posúva pod značkou Coral Construction Technologies hranice modernej výstavby.

Stavebná spoločnosť HSF System získala absolútne víťazstvo v Národnej cene ČR za spoločenskú zodpovednosť a udržateľný rozvoj v kategórii súkromný sektor za rok 2023, prestížnu Národnú cenu kvality Českej republiky, program Excelence 2024, je držiteľom Ceny hejtmana MS kraja za spoločenskú zodpovednosť za roky 2022 a 2020 v kategórii firiem do 250 zamestnancov a už štyrikrát získala ocenenie Czechia Best Managed Companies v rokoch 2023, 2024, 2025 a 2026. V hodnotení Nadácie pre rozvoj architektúry a staviteľstva RATING KVALITY 2026 sa spoločnosť HSF System umiestnila na 8. mieste na základe výsledkov za posledných 5 rokov. HSF System získala aj prestížny titul Stavba roka 2020. Generálny riaditeľ spoločnosti Jan Hasík je držiteľom ocenenia EY Podnikateľ roka 2016 a 2023 Moravskosliezskeho kraja.

Spoločnosť HSF System SK sa opakovane umiestnila medzi poprednými stavebnými spoločnosťami na Slovensku v rebríčkoch TREND Top 100 a Eurostav, získala ocenenie ASB GALA 2024 v hlasovaní verejnosti, umiestnila sa na 17. mieste v rebríčku ASB Almanach 2025 a získala ocenenie Slovakia Best Managed Companies v rokoch 2024 a 2025. Tomáš Kosa, CEO medzinárodnej stavebnej skupiny HSF System, sa zaradil medzi šestice finalistov prestížnej súťaže EY Podnikateľ roka 2022 na Slovensku. Viac na www.hsfsystem.eu.

PURPOSIA Group
PURPOSIA Group je investičná skupina s českými koreňmi, ktorá vznikla v roku 2023 ako holdingová štruktúra okolo stavebných spoločností na čele so stavebnou skupinou HSF System pôsobiacou v Česku, na Slovensku a najnovšie v Rakúsku. Holding združuje 46 dcérskych spoločností pokrývajúcich celý stavebný cyklus – od geodetických prác cez návrh a prípravu projektovej dokumentácie až po generálne dodávky stavieb – logistických hál, skladov, retail parkov, bytových domov a ďalších stavieb občianskej vybavenosti.

Súčasťou jej ponuky sú aj špecializované dodávky, napríklad betónových prefabrikovaných konštrukcií, hliníkových a klampiarskych prvkov či 3D tlače betónu. Skupina zároveň podniká v oblasti facility managementu, developmentu a najnovšie aj cestovného ruchu. Jej ročné tržby predstavujú viac ako 3 miliardy českých korún. Medzi dcérske spoločnosti okrem spomínanej skupiny HSF System patria aj spoločnosti z developerskej skupiny ANTRACIT, ďalej SK Facility, Pruniwerk, floorING, PREFA ONV, Bezecný, Foredeck a Coral Construction Technologies. PURPOSIA Group pôsobí celkovo v 10 krajinách Európy.
-------------------------------------------------------------------------------------------------------------------------------------------------------
Kontakt pro média: 
Anna Wieczorková, anna.wieczorkova@hsfsystem.cz, +420 604 958 254
Lukáš Klapil, klapil@crestmorava.cz, +420 603 824 194
Katarína Klíčová, pr@kostelneratovice.cz, +420 777 877 544

